## Rješenje kojim se trgovačkom društvu Agrokor d.d., Zagreb, odobrava objavljivanje ponude za preuzimanje javnog dioničkog društva Tisak d.d., Zagreb

### NN 43/2007 (25.4.2007.), Rješenje kojim se trgovačkom društvu Agrokor d.d., Zagreb, odobrava objavljivanje ponude za preuzimanje javnog dioničkog društva Tisak d.d., Zagreb

# HRVATSKA AGENCIJA ZA NADZOR FINANCIJSKIH USLUGA

**1445**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, na temelju Zahtjeva trgovačkog društva Agrokor d.d.,
Zagreb, Trg Dražena Petrovića 3, za odobrenje objavljivanja ponude za
preuzimanje javnog dioničkog društva Tisak d.d., Zagreb, Slavonska avenija 2, na
sjednici održanoj 18. travnja 2007. godine, donijela je

## RJEŠENJE

1. Trgovačkom društvu Agrokor d.d., Zagreb, Trg Dražena Petrovića 3, odobrava se
objavljivanje ponude za preuzimanje javnog dioničkog društva Tisak d.d., Zagreb,
Slavonska avenija 2.
2. Ovo Rješenje objavit će se u »Narodnim novinama«.

```
Obrazloženje
```

I. Trgovačko društvo Agrokor d.d., Zagreb, Trg Dražena Petrovića 3 (dalje u
tekstu: Ponuditelj), podnijelo je Hrvatskoj agenciji za nadzor financijskih
usluga (dalje u tekstu: Agencija), 2. kolovoza 2006. godine, na temelju odredbe
članka 13. stavak 1. Zakona o preuzimanju dioničkih društava (dalje u tekstu:
Zakon), Zahtjev za odobrenje objavljivanja ponude za preuzimanje trgovačkog
društva Tisak d.d., Zagreb, Slavonska avenija 2 (dalje u tekstu: Izdavatelj) i
dokumentaciju u privitku, a 12. travnja 2007. godine.
Nakon izvršenog uvida u dokumentaciju priloženu uz Zahtjev za odobrenje
objavljivanja ponude za preuzimanje, utvrđeno je da je dokumentacija nepotpuna,
u smislu odredbe članka 12. stavak 2. Zakona, pa je Agencija pismenima od 16.
kolovoza i 28. rujna 2006. godine, te usmeno 19. ožujka i 10. travnja 2007.
godine, od Ponuditelja tražila njezinu izmjenu i dopunu.
Agencija je na zahtjev Ponuditelja, Zaključcima od 28. rujna i 7. prosinca 2006.
te 15. ožujka 2007. godine, Ponuditelju produžila rok za dostavu Odluke Agencije
za zaštitu tržišnog natjecanja o prijavljenoj namjeri provedbe koncentracije
poduzetnika u smislu odredbi Zakona o zaštiti tržišnog natjecanja (»Narodne
novine« broj 122/03).
Ponuditelj je dokumentaciju uz Zahtjev za odobrenje objavljivanja ponude za
preuzimanje dopunjavao i ispravljao podnescima od 22. rujna i 7. prosinca 2006.
godine te 18. siječnja, 3. i 12. travnja 2007. godine.
II. Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02 i
138/06) i članka 14. Pravilnika o sadržaju i obliku financijskih i poslovnih
izvješća javnih dioničkih društava (»Narodne novine« broj 118/03).
Uvidom u podatke sudskog registra na Internetu utvrđeno je da temeljni kapital
Izdavatelja iznosi 238.778.700,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu siječnju, veljači i ožujku 2006. godine, imao
više od 100 dioničara.
III. Obveza objavljivanja ponude za preuzimanje, sukladno odredbi članka 4.
stavak 1. Zakona, nastala je za Ponuditelja 9. lipnja 2006. godine, stjecanjem
614.510 dionica, odnosno 25,74% učešća u temeljnom kapitalu Izdavatelja, što
daje 25,74% od ukupnog broja glasova koje daju dionice Izdavatelja s pravom
glasa, koje dionice su stečene na temelju 5 Ugovora o prodaji dionica
Izdavatelja, koje je Ponuditelj sklopio s trgovačkim društvima Europapress
Holding d.o.o., Zagreb, Koranska 2; Sportske novosti d.d., Zagreb, Koranska 2;
Revije d.o.o., Zagreb, Slavonska avenija 4; Kiosk d.o.o., Zagreb, Koranska 2 i
Arena d.d., Zagreb, Koranska 2, kao prodavateljima, a nakon kojih stjecanja
Ponuditelj raspolaže sa 614.510 dionica, odnosno 25,74% učešća u temeljnom
kapitalu Izdavatelja, što daje 25,74% od ukupnog broja glasova koje daju dionice
Izdavatelja s pravom glasa.
IV. Cijena po kojoj Ponuditelj nudi otkup dionica u ponudi za preuzimanje iznosi
432,56 kuna po dionici. Prema podacima dostup­nima Agenciji i dokumentaciji
priloženoj uz predmetni Zahtjev, najviša cijena po kojoj je Ponuditelj stjecao
dionice Izdavatelja s pravom glasa u razdoblju od jedne godine prije dana
objavljivanja ponude za preuzimanje iznosi 225,41 kuna po dionici. Prema
podacima Zagrebačke burze d.d., Zagreb i Varaždinske burze d.d., Varaždin,
dostav­ljenim na zahtjev Agencije (u predmetu: klasa: 450-08/06-13/66), na
Zagrebačkoj burzi je u zadnja tri mjeseca prije nastanka obveze objavljivanja
ponude za preuzimanje ostvarena prosječna cijena niža od ponuđene, dok dionice
Izdavatelja nisu kotirale na Varaždinskoj burzi, te je utvrđeno da je cijena
izražena u ponudi za preuzimanje u iznosu od 432,56 kuna po dionici, utvrđena u
skladu s odredbom članka 15. stavci 3. – 6. Zakona.
V. Ponuditelj raspolaže sa 614.510 redovnih dionica Izdavatelja, a temeljni
kapital Izdavatelja podijeljen je na 1 redovnu dionicu nominalne vrijednosti
120.000,00 kuna ukupne nominalne vrijednosti 120.000,00 kuna i 2.386.587
redovnih dionica ukupne nominalne vrijednosti 238.658.700,00 kuna. Novčana
sredstva potrebno je osigurati sukladno odredbi članka 9. stavka 1. Zakona, za
plaćanje preostalih 1.772.078 dionica Izdavatelja s pravom glasa, u iznosu od
najmanje 766.530.059,68 kuna. Uvidom u Garanciju broj 07011220017, koju je 3.
travnja 2007. godine, u korist svih dioničara Izdavatelja, izdala Raiffeisenbank
Austria d.d., Zagreb, Petrinjska 59, s rokom važenja do 1. srpnja 2007. godine,
Garanciju broj4100224130, koju je 3. travnja 2007. godine, u korist svih
dioničara Izdavatelja, izdala Privredna banka Zagreb d.d., Zagreb, Račkoga 6, s
rokom važenja do 1. srpnja 2007. godine i Garanciju broj0704001807, koju je 29.
ožujka 2007. godine, u korist svih dioničara Izdavatelja, izdala Zagrebačka
banka d.d., Sektor velikih sustava i financijskih institucija, Grupa velikih
sustava II, Zagreb, Savska 60, s rokom važenja 60 dana od datuma zadnje objave
ponude za preuzimanje, utvrđeno je da je Ponuditelj osigurao sredstva u iznosu
od ukupno 767.048.699,13 kuna.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 1. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodne novine« broj 45/06 i 11/07).
VII. Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u izreci.
VIII. Na temelju odredbe članka 8. stavak 3. Zakona o Hrvatskoj agenciji za
nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od primitka
ovog Rješenja.

Klasa: UP/I-450-08/06-10/33
Urbroj: 326-111/07-18
Zagreb, 18. travnja 2007.

Predsjednik Uprave
**Ante Samodol**, v. r.

Rješenje, NN 43/2007-1445
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)